Απόφαση της Επιτροπής

της 30ής Ιανουαρίου 2001

για πληρωμή από το Ηνωμένο Βασίλειο ορισμένων δαπανών που απορρέουν από πράξεις που αφορούν την κοινή γεωργική πολιτική σε ευρώ και για την κατάργηση της απόφασης της Επιτροπής 2000/328/ΕΚ

[κοινοποιηθείσα υπό τον αριθμό Ε(2001) 171]

(Το κείμενο στην αγγλική γλώσσα είναι το μόνο αυθεντικό)

(2001/121/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 8,

Εκτιμώντας τα ακόλουθα:

(1) Στο άρθρο 8 του κανονισμού (ΕΚ) αριθ. 2799/98 αναφέρεται ότι σε περίπτωση που ένα μη συμμετέχον κράτος μέλος αποφασίζει να πληρώσει τις δαπάνες που απορρέουν από πράξεις σχετικές με την κοινή γεωργική πολιτική σε ευρώ και όχι σε εθνικό νόμισμα, το κράτος μέλος λαμβάνει τέτοιου είδους μέτρα ώστε η χρησιμοποίηση του ευρώ να μην παρέχει συστηματικά πλεονεκτήματα σε σύγκριση με τη χρησιμοποίηση του εθνικού νομίσματος.

(2) Στις 24 Φεβρουαρίου 2000, το Ηνωμένο Βασίλειο ενημέρωσε την Επιτροπή ότι προτίθεται να επικαλεστεί το άρθρο 8 του κανονισμού (ΕΚ) αριθ. 2799/98 και ανακοίνωσε τα προβλεπόμενα μέτρα για να αποφευχθεί συστηματικό πλεονέκτημα που θα απέρρεε από τη χρησιμοποίηση του ευρώ σε σύγκριση με τη χρησιμοποίηση της λίρας στερλίνας. Η ανακοίνωση αυτή πρωτοκολλήθηκε στις 29 Φεβρουαρίου 2000. Μία νέα διατύπωση του παραρτήματος της προαναφερθείσας κοινοποίησης απεστάλη στις 17 Μαρτίου 2000 και πρωτοκολλήθηκε στις 21 Μαρτίου 2000.

(3) Η Επιτροπή ενέκρινε τα μέτρα αυτά που ανακοινώθηκαν από την απόφαση 2000/328/ΕΚ της 17ης Απριλίου 2000, για την πληρωμή από το Ηνωμένο Βασίλειο ορισμένων δαπανών που απορρέουν από πράξεις που αφορούν την κοινή γεωργική πολιτική σε ευρώ(2).

(4) Στις 28 Φεβρουαρίου 2000, το Ηνωμένο Βασίλειο ενημέρωσε την Επιτροπή για την πρόθεσή του να τροποποιήσει τα προαναφερθέντα μέτρα. Η ανακοίνωση αυτή πρωτοκολλήθηκε με την ίδια ημερομηνία.

(5) Τα μέτρα που προβλέπονται από το Ηνωμένο Βασίλειο συνοψίζονται ως εξής:

- οι επιχειρηματίες θα λάβουν τα ποσά σε ευρώ που περιλαμβάνονται στην κοινοτική νομοθεσία. Ο κίνδυνος από την συναλλαγματική ισοτιμία που είναι δυνατό να προκύψει αργότερα κατά τη μετατροπή σε λίρες στερλίνες αναλαμβάνεται στο ακέραιο από τους επιχειρηματίες·

- οι επιχειρηματίες υποχρεούνται να αναλάβουν μόνιμη δέσμευση. Πριν από ένα τρίμηνο πρέπει να αναφέρουν την πρόθεσή τους ότι επιθυμούν να πληρωθούν σε ευρώ. Μετά από αυτό, οι επιχειρηματίες δεσμεύονται για ελάχιστη περίοδο ενός έτους. Πρέπει επίσης πριν από ένα τρίμηνο να αναφέρουν την πρόθεσή τους για ενδεχόμενη ανάκληση. Οι νέες πληρωμές σε ευρώ είναι δυνατές μόνο μετά από περίοδο αναμονής ενός έτους·

- οι επιχειρηματίες έχουν τη δυνατότητα να επιλέξουν για τις πληρωμές τους σε ευρώ για όλα ή μερικά από τα μέτρα που περιλαμβάνονται στο παράρτημα της παρούσας απόφασης.

(6) Σε ένα πρώτο στάδιο το Ηνωμένο Βασίλειο προτίθεται να περιορίσει την πληρωμή σε ευρώ στα μέτρα στήριξης της αγοράς που χρηματοδοτούνται στο ακέραιο από το ΕΓΠΤΕ και τα οποία περιλαμβάνονται στο παράρτημα της κοινοποίησης.

(7) Στο άρθρο 12 παράγραφος 4 του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, περί λεπτομερειών εφαρμογής του γεωργονομισματικού καθεστώτος του ευρώ στο γεωργικό τομέα(3), όπως τροποποιήθηκε τελευταία από τον κανονισμό (ΕΚ) αριθ. 2452/2000(4), αναφέρεται ότι η Επιτροπή διαθέτει προθεσμία δύο μηνών για να εγκρίνει τα κοινοποιηθέντα μέτρα.

(8) Τα μέτρα που προβλέπονται από το Ηνωμένο Βασίλειο είναι σύμφωνα με τον στόχο δηλαδή να αποφευχθεί συστηματικό πλεονέκτημα που θα απέρρεε από τη χρησιμοποίηση του ευρώ σε σύγκριση με τη χρησιμοποίηση του εθνικού νομίσματος.

(9) Για το λόγο αυτό, η απόφαση της Επιτροπής, της 17ης Απριλίου 2000, για την πληρωμή από το Ηνωμένο Βασίλειο ορισμένων δαπανών που απορρέουν από πράξεις που αφορούν την κοινή γεωργική πολιτική σε ευρώ πρέπει να αντικατασταθεί από την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνονται τα μέτρα που κοινοποιήθηκαν από το Ηνωμένο Βασίλειο που αφορούν την πληρωμή σε ευρώ των δαπανών που απορρέουν από πράξεις σχετικές με την κοινή γεωργική πολιτική που αναφέρονται στο παράρτημα της παρούσας απόφασης.

Άρθρο 2

Η απόφαση της Επιτροπής 2000/328/ΕΚ καταργείται.

Άρθρο 3

Η παρούσα απόφαση απευθύνεται στο Ηνωμένο Βασίλειο, τη Μεγάλη Βρετανία και τη Βόρειο Ιρλανδία.

Βρυξέλλες, 30 Ιανουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 349 της 24.12.1998, σ. 1.

(2) ΕΕ L 114 της 13.5.2000, σ. 33.

(3) ΕΕ L 349 της 24.12.1998, σ. 1.

(4) ΕΕ L 282 της 8.11.2000, σ. 9.

ΠΑΡΑΡΤΗΜΑ

ΜΕΤΡΑ ΣΤΗΡΙΞΗΣ ΤΗΣ ΑΓΟΡΑΣ ΠΟΥ ΕΚΦΡΑΖΟΝΤΑΙ ΣΕ ΕΥΡΩ ΚΑΙ ΠΟΥ ΠΡΕΠΕΙ ΝΑ ΠΛΗΡΩΘΟΥΝ ΣΕ ΕΥΡΩ

>ΘΕΣΗ ΠΙΝΑΚΑ>